B. Bugár, podpredseda NR SR: (2003-09-24):
(Hlasovanie.) Prítomných je 109 poslancov, za 46, proti 11, zdržalo sa 51, nehlasoval 1. Konštatujem, že námietka pána poslanca nebola prijatá. Takže budeme pokračovať v rozprave ďalej. Prosím technikov, aby vrátili na tabuľu zoznam prihlásených. Pán poslanec Tóth s faktickou poznámkou na pani poslankyňu Demeterovú? Nech sa páči, máte slovo. Nie. Takže pán poslanec Juščík, nech sa páči, môžete vystúpiť v rozprave. Pripraví sa pani poslankyňa Černá. M. Juščík, poslanec: Vážený pán predsedajúci, vážený pán minister, vážené kolegyne, kolegovia. K tomuto zákonu  tu už bolo vznesených veľa pripomienok a jednoznačne treba konštatovať, že záporných. Ja som jedným z tých, ktorý s týmto zákonom jednoznačne nesúhlasím. Pre to, čo tu bolo vznesené, súhlasím s tým a chcem len dodať. Nemôžem sa zbaviť pocitu, že, žiaľ, pracujeme tak, že už vytlačený vagón hore, čo by potrebovalo ho len stabilizovať, spustíme späť a nanovo chceme pracovať a nanovo ho tlačíme hore. Vybudované búrame, nie aby sme zdokonaľovali. Aj tento zákon  stavia tieto úrady do toho istého svetla. To, čo pracovalo,  dá sa už hovoriť, sedem rokov, potrebujeme zase zmeniť a 13 rokov to opakujeme presne tak. Preto ja budem stručný a predkladám pozmeňujúci návrh k tomuto zákonu predovšetkým k prílohe č. 2 v zozname  územných obvodov územných úradov štátnej správy v oblasti sociálnych vecí, rodiny a služieb zamestnanosti navrhujeme v bode 39 vypustiť okres Medzilaborce z územných obvodov územného úradu, sídlo územného úradu Stropkov. Po druhé. K prílohe č. 2 k zákonu v zozname územných obvodov územných úradov štátnej správy v oblasti sociálnych vecí, rodiny a služieb zamestnanosti navrhujeme v bode 35 doplniť okres Medzilaborce do územných obvodov územného úradu, sídlo územného úradu Humenné. Odôvodnenie. Celé územie okresu Medzilaborce je spádovo nasmerované na mesto Humenné. Z celkového počtu 23 obcí iba 3 obce, a to s počtom obyvateľov asi 700 obyvateľov, je výhodnejšie nasmerovať k mestu Stropkov, a ide o obce Oľka, Repejov, Rokytovce, a všetci obyvatelia celého okresu sú spádovo lepšie nasmerovaní na Humenné a dá sa povedať, že výhodnejšie z titulu aj dopravy, nie že je možná iba autobusová, ale aj vlaková doprava do Humenného. Ďalším rozhodujúcim dôvodom, prečo je to potrebné zmeniť, a tak, ako to navrhujeme, sú aj vzdialenostné rozdiely medzi Humenným a Stropkovom medzi jednotlivými obcami. Uvediem len dva príklady. Napríklad z obce Svetlice do Stropkova je celkovo 57 km, a je to autobusom. Ale zo Svetlíc do Humenného je len 31 km. Keby sme išli z obce Valentovce do Stropkova, je to 63 km, ale do Humenného len 28 km. Preto, ak chceme skutočne ľuďom vyjsť v ústrety a pomôcť im, treba vychádzať z tejto logiky. A nemenej rozhodujúcim dôvodom je predovšetkým aj ekonomická sila jednotlivých okresov. Zoberme si príklad. V Medzilaborciach je nezamestnanosť vyše 20 percent. Taká istá nezamestnanosť je aj v okrese Stropkov. No a my ich spojíme, spojíme dva chudobné, urobíme jeden väčší, ale chudobný, pričom okres Humenné má oveľa nižšiu nezamestnanosť okolo 16 percent, je priemyselne rozvinutejší, a teda je väčší predpoklad, že chudobným Medzilaborciam môžeme viacej pomôcť. V súčasnosti aj všetky úrady v Humennom sú lepšie vybudované i všetky štruktúry ako v Stropkove. Preto predkladám tento pozmeňujúci návrh. Odovzdávam ho spravodajkyni a prosím vás, skutočne buďme seriózni, a prosím vás aj o podporu tohto návrhu. Ďakujem za pozornosť.